MELLÉKLET

EGYSÉGES DOKUMENTUM

„THE VALE OF CLWYD DENBIGH PLUM”

EU-szám: PDO-GB-02287 – 2017.2.8.

OEM ( X ) OFJ ( )

1. Elnevezés

„The Vale of Clwyd Denbigh Plum”

2. Tagállam vagy harmadik ország

Egyesült Királyság

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „The Vale of Clwyd Denbigh Plum”Prunus domestica Linnaeus „Denbigh Plum” elnevezés azt a Denbigh szilvát jelöli, amelyet a Denbighshire megyében található Vale of Clwyd meghatározott földrajzi területén termesztenek Észak-Walesben, ahonnan a szilva származik. A Denbigh szilva az egyetlen őshonos szilvafajta Walesben.

A „The Vale of Clwyd Denbigh Plum” a következő jellemzőkkel rendelkezik attól függően, hogy konyhai felhasználásra szánják és már a beérése előtt leszedik augusztus közepén, vagy desszert szilva készül belőle, amikor a szilvát a fán hagyják beérni és augusztus végén, szeptember elején szedik le.

Konyhai felhasználásra szánt szilva

— A szilva érintésre kemény

— Érése kezdetén a szilva narancsvörös színű, sárga foltokkal.

— Hamvas bevonat kezd megjelenni rajta

— Húsa kemény és meleg sárga színű, zöldes borostyánsárga árnyalattal

— Húsa maghoz tapadó

— Mérete 45–65 mm a szárvégtől a csúcsig

— Keresztátmérője 40–55 mm

Desszert szilva

— Enyhe összenyomása esetén a szilva puhulni kezd

— Mérete 45–65 mm a szárvégtől a csúcsig

— Keresztátmérője 40–55 mm

— Alakja – Gömbölyű vagy enyhén tojásdad.

— Színe – Lilába átmenő meleg vörös, aranysárga pettyekkel tarkítva. Érése során a gyümölcs egyre sötétebb lesz.

— A viaszos bevonat (látható fehéres bevonat) kialakulását segíti, ha a gyümölcs minél tovább marad a fán.

— Természetesen puha és lédús húsa meleg sárga színű, zöldes borostyánsárga árnyalattal

— Húsa csak részben maghoz tapadó.

— Átlagos darabszáma egy kilogrammban: 9–15 (átlag: 12)

— Brix-értéke (édesség): 16–19.

A puha és érzékeny héjú desszert szilván nem lehetnek ütődések. Az érett gyümölcsöt ezért nagy körültekintéssel kell kezelni.

Hosszú tenyészidőszakának köszönhetően a desszert szilvánál több idő áll rendelkezésre az enyhén savanyú és édes ízek teljes skálájának kialakulásához. Ez az ízskála és édesség adja a „The Vale of Clwyd Denbigh Plum” sajátos jellegét.

A szilva főzése során felerősödik az ízskála és fokozódik a természetes édesség. A melegen fogyasztott gyümölcs szétolvad a szájban.

A „The Vale of Clwyd Denbigh Plum” legnagyobb részét friss desszert szilvaként értékesítik a helyi piacokon.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „The Vale of Clwyd Denbigh Plum” termesztését a meghatározott területén kell folytatni olyan fákon, amelyek oltását vagy szemzését kereskedelmi célú faiskolák végezték ismert egyedek vagy a meghatározott területen található fák felhasználásával. A „The Vale of Clwyd Denbigh Plum” NEM származhat magról kelt fákról. Mivel beporzásuk nem ellenőrizhető, a magról kelt fák genetikai varianciát mutatnak és ezért nem garantálható, hogy az adott „típus” szerinti egyed lesz belőlük.

3.4. Az előállítás azon műveletei, amelyeket a meghatározott földrajzi területen kell elvégezni

Termesztés

Metszés (ha szükséges)

Károsítókkal és betegségekkel szembeni védelem/trágyázás és permetezés

Betakarítás

Tárolás (ha szükséges)

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

A „The Vale of Clwyd Denbigh Plum” termesztése az észak-walesi Denbighshire megyében található Vale of Clwyd meghatározott földrajzi területén történik, amely az alábbi településeket foglalja magában:

— Aberwheeler,

— Bodfari,

— Cefn Meiriadog,

— Clocaenog,

— Cyffylliog,

— Denbigh,

— Efenechtyd,

— Henllan,

— Llanbedr Dyffryn Clwyd,

— Llandyrnog,

— Llanelidan,

— Llanfair Dyffryn Clwyd,

— Llangynhafal,

— Llanrhaeadr yng Nghinmeirch,

— Llanynys,

— Nantglyn,

— Rhuddlan,

— Ruthin,

— St Asaph,

— Trefnant,

— Tremeirchion Cwm,

— Waen.

Továbbá Llansannan település

5. Kapcsolat a földrajzi területtel

A Denbigh szilva származási helye Vale of Clwyd, és ez az egyetlen őshonos szilvafajta Walesben. A Vale of Clwyd egyedi környezeti és földrajzi tényezői tökéletes feltételeket biztosítanak ennek az őshonos szilvafajtának a fejlődéséhez, és hozzájárulnak a gyümölcs egyedi jellemzőihez.

A Vale of Clwyd egy észak-walesi folyóvölgyben fekszik, amelyet nagyrészt védenek a környező hegyek – köztük a délkeletről északnyugatra átlósan futó Clwydi-hegység a keleti oldalon –, és amely csak a tengerpart felé kinyíló részén van kitéve az északi szélnek. Az uralkodó nyugati és a gyakran hideg keleti szelek ellen a hegyek nyújtanak védelmet. Ez a viszonylag védett környezet alapvető fontosságú a szilvatermesztéshez, mivel segít csökkenteni a szilvafák virágának és fejlődő termésének a károsodását.

A mezőgazdasági földterületek besorolása (ALC) szerint a Vale of Clwyd jelenti Walesben az 1. és 2. osztályú földek legkiterjedtebb területét. Az ALC olyan jellemzőket vesz figyelembe, mint az éghajlat, a helyszín és a talaj. 1. és 2. osztályúként a Vale of Clwyd mezőgazdasági földterülete „kiváló minőségű”, illetve „nagyon jó” minősítéssel rendelkezik. Ez a föld képes a Vale of Clwyd Denbigh szilva következetesen magas terméshozamait előállítani.

A Vale of Clwyd földjét az Egyesült Királyságban található legjobb természetes termékenységű talajok alkotják, amelyek a fák és a szilva által igényelt összes tápanyagot biztosítják. A Vale of Clwyd talajai képesek megtartani a szilva alapvető tápanyagigényének részét képező káliumot, magnéziumot és kalciumot.

A jó vízelvezetésű, közepesen texturált, mély talajok (amelyek természetes előfordulási helye a Vale of Clwyd) ösztönzik az erős gyökérszerkezet kialakulását, amely létfontosságú a szilvafákhoz és a minőségi Vale of Clwyd Denbigh szilva előállításához.

Az új, puha, vörös triászi homokkő alatt húzódó mészkő biztosítja a terület magas pH-értékű, mészben gazdag talajait. Míg a legtöbb gyümölcs, így például a szamóca és a málna az enyhén savanyú talajokat kedveli, addig a szilva az erre a térségre jellemző magas pH-értékű, mészkőalapú talajokat részesíti előnyben.

A „The Vale of Clwyd Denbigh Plum” áprilisban virágzik és nagyon érzékeny a tavaszi kisugárzási fagyokra, amelyek árthatnak a virágoknak. A közeli tengeráramlatnak köszönhetően a Vale of Clwyd mikroklímája mérséklő hatást biztosít és csökkenti a fagyveszélyt. A tengeráramlat miatti mérsékelt hőmérséklet egyrészt meghosszabbítja a virágzási időszakot, ily módon fokozva a beporzás esélyét, másrészt lehetővé teszi a szilva hosszabb időn át történő lassú beérését, több időt biztosítva az íz teljes kialakulásához és felerősödéséhez.

Ez a termékeny talajokkal rendelkező térség régóta ismert a különböző puha héjú gyümölcsök, többek között a szilva termesztésének hagyományairól; e gyümölcsök kivétel nélkül kiállításra kerültek az 1850-es évek óta híres évenkénti eseménynek számító Vale of Clwyd kertészeti bemutatókon. Az 1890-es évek végén már Denbighshire (a Vale of Clwyd fő megyéje) jelentette a puha héjú gyümölcsök legnagyobb megyei területét Walesben. A szilvatermesztés története azzal is nyomot hagyott a helyi térségben, hogy Denbigh utcáit és házait a „The Vale of Clwyd Denbigh Plum” után nevezték el. A már több mint száz éve ugyanannak a családnak a tulajdonát képező egyik helyi ingatlanon található gyümölcsösben még ma is folyik a kereskedelmi piacra szánt „The Vale of Clwyd Denbigh Plum” termesztése.

Idővel kialakult a „The Vale of Clwyd Denbigh Plum” meghatározott területen végzett termesztéséhez szükséges tudás és szakértelem. Az e gyümölcs termesztéséhez társuló, nemzedékről nemzedékre szálló különleges emberi hozzáértés a következőket foglalja magában: a szilvafák ültetése és telepítése, a fák metszése és gondozása, a betakarítás ideje, és a gyümölcs kezelése.

Az eladásra termelt egyéb szilvákhoz képest a „The Vale of Clwyd Denbigh Plum” héja puha és érzékeny; a sérülések és ütődések elkerülése érdekében ezért a gyümölcsöt nagy körültekintéssel kell kezelni. A gyümölcsszedőket arra képezték ki, hogy minél kevesebbet érjenek a gyümölcshöz és azt a száránál fogva, kézzel szedjék le. Következésképpen a frissen szedett szilván gyakran látható még a (gyümölcsöt védő) fehéres bevonat.

A Vale of Clwyd saját mikroklímája, amelyet a Golf-áramlat mérséklő hatása befolyásol, kedvező a szilva termesztéséhez. A szilva az egyik legkorábban virágzó gyümölcs, ezért a szabályos terméskötődéshez nagyon fontos a fagymentes helyszín, hiszen a fagy súlyos veszélyt jelent a virágzó fákra.

A legtöbb más szilvafajtától eltérően a Denbigh szilvának természetes ellenállóképessége van a gombás betegséggel szemben, így a meleg/nedves éghajlat ellenére meglepően betegségmentes tud maradni. Az egyéb szilvatermesztő területekhez képest a Vale of Clwyd hűvösebb is. A „The Vale of Clwyd Denbigh Plum” emiatt hosszabb tenyészidőszaka több időt biztosít a szilva ízének teljes kialakulásához. Ez az ízskála és édesség adja a „The Vale of Clwyd Denbigh Plum” annyira sajátos jellegét.

A tenger és a völgyön átvágó Clwyd folyó közelsége nemcsak mérsékli a szélsőséges hőmérsékleteket, hanem olyan természetes öntözési forrást is biztosít, amely a Vale of Clwyd természetes magas víztükrével együtt kielégíti a mélyen gyökerező szilvafák nagy nedvességigényét, aminek köszönhetően elkerülhető a mesterséges öntözés.

A „The Vale of Clwyd Denbigh Plum” nemcsak fennmaradt, hanem minimális emberi beavatkozás mellett nagyon jól érzi magát e terület természetes viszonyai között. Ennek a védett, sík, termékeny és mészben gazdag területnek a mikroklímája, mérsékelt hőmérséklete, természetes öntözőrendszere és a szilva virágzásakor valószínű fagymentessége ideális termesztési feltételeket biztosít a „The Vale of Clwyd Denbigh Plum” számára, és hozzájárul különleges és egyedi jellemzőihez.

A „The Vale of Clwyd Denbigh Plum” termesztése egészen a közelmúltig nagyrészt megszűnt. Az utóbbi években azonban a meghatározott terület közösségeit összehozó újraéledés tapasztalható, amelynek eredményeként létrejött a több mint 2 000 látogatót vonzó „The Vale of Clwyd Denbigh Plum” éves ünnep. A fesztivál bemutatja a friss gyümölcsöt és az annak felhasználásával készíthető termékek sorát.

Bryn Williams, a híres walesi sztárséf lett a „The Vale of Clwyd Denbigh Plum” védnöke, és a gyümölcs szerepel is „For the Love of Veg” című receptkönyvében. A „The Vale of Clwyd Denbigh Plum” kiválósága egész Walesben és az Egyesült Királyság többi részében ismert, a gyümölcsöt aktívan keresik a vendéglátó egységekben, valamint a Slow Food mozgalom javaslatára Ark of Taste díjra is előterjesztették.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://www.gov.uk/government/uploads/system/uploads/attachment_data/file/676695/pfn-vale-clwyd-denbigh-plum.pdf